ג'קי בראון

עלילת הסרט

ג'קי בראון (פאם גריר) היא אישה בשנות הארבעים לחייה, דיילת בחברת תעופה מקסיקנית זולה, ותושבת לוס אנג'לס. במסגרת עבודתה מבריחה ג'קי כספים בלתי חוקיים אל פושע בשם אורדל רובי (סמואל ל. ג'קסון), תחת עינה העוקבת של ATF (רשות האכיפה האמריקנית), שמנסה לתפוס אותו על חם. אורדל הוא פושע קטן ומצליח, שעושה את הונו ממכירת כלי נשק באופן בלתי חוקי לפושעים מקומיים. אורח חייו הנהנתי כולל גם החזקת שלוש פילגשים, בהן צעירה מנוונת ומכורה לסמים בשם מלאני (ברידג'ט פונדה).
בתקופה בה משתחרר מהכלא חברו של אורדל, לואיס גארה (רוברט דה נירו), מגלה אורדל כי עובד שלו בשם בומונט ליווינגסטון נכלא והדליף ל-ATF על העברת הכספים שלו ממקסיקו על ידי ג'קי. ואכן, ג'קי נעצרת בנסיעתה האחרונה מקאבו על ידי שני סוכנים, ריי ניקולט (מייקל קיטון) ומארק דארגוס (מייקל בוואן), ונשלחת לכלא לאחר שנמצאה ברשותה מעטפה עם סכום כסף לא מוצהר וכמות מזערית של קוקאין, שהועברה בלא ידיעתה.
מחשש כי ג'קי תדליף מידע כמו בומונט, שוכר אורדל סוכן שחרור בערבות, מקס צ'רי (רוברט פורסטר), להוציא אותה מהכלא. בערב בו השניים נפגשים, מתאהב מקס בג'קי. לאחר מכן הוא מחזיר אותה אל ביתה, וכאשר מגיע אורדל על מנת להרוג את ג'קי, היא מצוידת באקדח שגנבה ממקס, ומנטרלת את אורדל. לאחר מכן היא פורשת בפניו הצעה איך להעביר את כל כספו מקאבו תחת עיני ה-ATF, בעוד הדבר יראה מצידם כשיתוף פעולה עמה, וששכרה יהיה עשר אחוז מההון. המעשה נובע מהפחד של ג'קי לאבד את המשרה העלובה שלה, שעליה מסתמכים כל חייה, כעת כשמאסר על תנאי תלוי נגדה, או מהצד השני, סיכון חייה אם תדליף למשטרה.
למחרת בבוקר נפגשת ג'קי עם מקס, ומשתפת אותו בתוכניתה, כאשר הוא האדם היחיד איתו היא שומרת על כנות מוחלטת, ובסופו של דבר מבקשת את עזרתו.
תוכנית העברת הכספים של ג'קי מתחלקת לשניים. הפעם הראשונה היא נסיונית, והיא תעביר סכום כסף חלקי, בסך הכול 10,000 דולר. לאחר בדיקה של ריי ומארק בשדה התעופה, היא תגיע אל מרכז קניות שם תעביר את הכסף אל אחת מפילגשיו של אורדל, צעירה דרומית בשם שרונדה. בפועל, הכל מתרחש כמתוכנן, אך לאחר שג'קי מסיימת את תפקידה בהעברה, מועבר הכסף בשנית בין שרונדה לפילגש נוספת, סימון. באותו זמן, מלאני, הפילגש השלישית, מתוסכלת מכך שאין משתפים אותה בנעשה, ומציעה ללואיס, חברו של אורדל, לגנוב איתה את הכסף לאחר ההעברה ולברוח.
לאחר שהמשטרה לא איתרה את הכסף, מגיעה ג'קי בזעם לדירתו של אורדל, וזה משכנע אותה שהעניין היה להעביר את הכסף אליו בסופו של דבר, ומספר לה על סימון, אך אז מסתבר שסימון ברחה עם הכסף. לפיכך, מחליט אורדל לערב את מלאני בתוכנית ובהעברה הנוספת היא זו שתאסוף את הכסף. ג'קי לא מספרת לסוכני ה-ATF דבר על כך, והם מתכוננים להעברת הכספים דרך שרונדה.
בהעברה הנוספת והאמיתית, חוזרת ג'קי מקאבו עם כל כספו של אורדל, חצי מיליון דולר, כאשר במטוס היא מסתירה בתחתית כפולה בתיק שלה את כולו מלבד 50,000 דולר, הסכום שאמרה לסוכני ה-ATF שתעביר. בהגעה לשדה התעופה מסמנים הסוכנים את השטרות ושולחים את ג'קי להעביר את הכסף במרכז הקניות. בהגעתה לשם, ניגשת ג'קי לחנות בגדים עם שקית שתכולתה מגבות חוף. היא קונה חליפה יקרה וניגשת לתא המדידה להחליף בגדים. בתא המדידה, מכניסה ג'קי לשקית את 50,000 הדולר המסומנים, וכדי לרמות את אורדל, מכניסה פנימה ספרים במקום שאר הכסף. לאחר המתנה קצרה, מגיעה מלאני ומעבירה לה שקית זהה שתכולתה גם זהה, וג'קי מעבירה אליה את השקית עם הכסף. לאחר שמלאני עוזבת מכניסה ג'קי את שאר הכסף אל השקית שקיבלה ומסתירה אותו תחת המגבות. היא עוזבת את החנות בחופזה, כשבינתיים מגיע מקס, שותפה של ג'קי, ולוקח את השקית עם הכסף. 
לאחר שג'קי עוזבת את החנות היא נפגשת עם הסוכן ריי ומספרת לו שמלאני התפרצה לתא ההלבשה וגנבה את השקית עם הכסף. בינתיים, יוצאים מלאני ולואיס ממרכז הקניות, ולאחר מריבה בה מקניטה מלאני את לואיס, הוא יורה בה למוות ועוזב את המקום כדי להיפגש עם אורדל. כאשר השניים נפגשים, מספר לואיס לאורדל שרצח את מלאני, ובנוסף מגלה אורדל שרוב כספו לא נמצא בשקית. בעצביו מחוסר אחריותו של לואיס הוא הורג אותו ובורח עם השקית.
באותו ערב יוצר מקס קשר עם אורדל ומספר לו שג'קי מסתגרת במשרד שלו, מפוחדת, ומוכנה להעביר לו את הכסף משם ולנתק את קשריה עמו. השניים נוסעים אל משרדו של מקס, שם מחכה לו ג'קי באפלה. כאשר הם נכנסים, יוצא ריי מתא השירותים, ומתוקף הגנה עצמית יורה באורדל בחושך והורג אותו. על אורדל נמצאים השטרות המסומנים, והתיק נסגר.
שלושה ימים לאחר מכן נפגשים מקס וג'קי במשרדו, לאחר שהתחלקו בשלל מתרגיל העוקץ. ג'קי מתכוננת לנסיעה שלה לספרד, והשניים נפרדים, ומוותרים על מה שיכול להתרחש ביניהם.